Robert Davies Marland (født 13. maj 1964 i Mississauga, Canada) er en canadisk tidligere roer og olympisk guldvinder. Marland var med i den canadiske otter, der vandt guld ved OL 1992 i Barcelona. Det var anden gang canadierne vandt OL-guld i denne disciplin, og udover Marland bestod bådens besætning af Darren Barber, Andrew Crosby, Michael Forgeron, John Wallace, Derek Porter, Michael Rascher, Bruce Robertson og styrmand Terrence Paul. Der deltog i alt 14 lande i konkurrencen, hvor canadierne sikrede sig guldet foran Rumænien og Tyskland, der vandt henholdsvis sølv og bronze.  Marland var også med i canadiernes otter ved OL 1988 i Seoul, hvor det blev til en 9. plads.